钦定古今图书集成/理学汇编/文学典/第153卷 > 挚虞文章流别论 > 《颂》
## 钦定古今图书集成/理学汇编/文学典/第153卷 > 挚虞文章流别论 > 《颂》

“文章者，所以宣上下之象，明人伦之叙，穷理尽性，以
究万物之宜者也。”王泽流而诗作，功成臻而颂兴，德
勋立而铭著，嘉美终而诔集，祝史陈辞，官箴王阙。《周
礼》，“太师掌教六诗，曰风、曰赋、曰比、曰兴、曰雅、曰颂。言
一国之事，系一人之本，谓之风；言天下之事，形四方
之风，谓之雅。颂者，美盛德之形容；赋者，敷陈之称也；
比者，喻类之言也；兴者，有感之辞也。”后世之为诗者
多矣，其功德者谓之颂，其馀则总谓之“诗。”颂，诗之美者也。古者圣帝明王，功成治定，而颂声兴，于是史录
其篇，工歌其章，以奏于宗庙，告于鬼神。故颂之所美
者，圣王之德也，则以为律吕，或以颂形，或以颂声，其
细也，甚非古颂之意。昔班固为《安丰戴侯颂》，史岑为
《出师颂》《和熹邓后颂》，与《鲁颂》体意相类，而文辞之异，
古今之变也。扬雄《赵充国颂》，颂而似雅；傅毅《显宗颂》，
文与《周颂》相似，而杂以风雅之意。若马融《广成》《上林》
之属，纯为今赋之体，而谓之“颂”，失之远矣。